b'\n_START_ARTICLE_\nZulut\n_START_PARAGRAPH_\nZulut ovat Etel\xc3\xa4-Afrikassa el\xc3\xa4v\xc3\xa4 bantukansa. Zulut muodostuivat alun perin nguni-heimoista ja heill\xc3\xa4 on t\xc3\xa4st\xc3\xa4 syyst\xc3\xa4 samat juuret esimerkiksi xhosien ja swazien kanssa. He ovat my\xc3\xb6s lukum\xc3\xa4\xc3\xa4r\xc3\xa4lt\xc3\xa4\xc3\xa4n suurin Etel\xc3\xa4-Afrikan kansallisuusryhmist\xc3\xa4. Zuluja on noin 10,6 miljoonaa (tieto vuodelta 2001), joista suurin osa asuu Etel\xc3\xa4-Afrikan KwaZulu-Natal -nimisess\xc3\xa4 provinssissa.\n_START_SECTION_\nKulttuuri\n_START_PARAGRAPH_\nMonet zuluista ty\xc3\xb6skentelev\xc3\xa4t esimerkiksi kaivoksilla ja teollisuudessa, mutta maatalous on edelleen zulujen p\xc3\xa4\xc3\xa4elinkeino. T\xc3\xa4m\xc3\xa4 siit\xc3\xa4kin huolimatta, ett\xc3\xa4 KwaZulu-Natalin maa on heikkolaatuista viljelyn kannalta ja monin paikoin k\xc3\xa4rsit\xc3\xa4\xc3\xa4n my\xc3\xb6s eroosiosta. Zulut viljelev\xc3\xa4t esimerkiksi hirssi\xc3\xa4, maissia, bataattia ja kasviksia, sek\xc3\xa4 kasvattavat nautakarjaa, vuohia ja lampaita._NEWLINE_Zulujen perinteinen sosiaalinen j\xc3\xa4rjestelm\xc3\xa4 on paljolti s\xc3\xa4ilynyt. Sen perusyksikk\xc3\xb6 on imzi, eli joukko yhteenrakennettuja taloja joiden alue on aidattu. Imzi koostuu perheen vanhimmasta ja t\xc3\xa4m\xc3\xa4n suvusta. Imzit on yleens\xc3\xa4 rakennettu noin kilometrin v\xc3\xa4lein toisistaan ja muodostavat n\xc3\xa4in kyli\xc3\xa4. Sosiaalinen j\xc3\xa4rjestelm\xc3\xa4 k\xc3\xa4sitt\xc3\xa4\xc3\xa4 edelleen alueen ja klaanien p\xc3\xa4\xc3\xa4llik\xc3\xb6t zulujen kuninkaan ollessa korkeimmassa asemassa. Kuninkaan asema on l\xc3\xa4hinn\xc3\xa4 kulttuurillinen nykyp\xc3\xa4iv\xc3\xa4n Etel\xc3\xa4-Afrikassa. Zulumies voi menn\xc3\xa4 naimisiin usean naisen kanssa ja avioliitto katsotaan alkaneeksi kun mies antaa lahjoja vaimon perheelle. Avioliitot saman klaanin sis\xc3\xa4ll\xc3\xa4 eiv\xc3\xa4t ole yleisi\xc3\xa4, vaan pari haetaan yleens\xc3\xa4 toisesta klaanista._NEWLINE_Suurin osa zuluista on kristittyj\xc3\xa4 ja he kuuluvat useisiin eri itsen\xc3\xa4isiin kirkkoihin. Perinteist\xc3\xa4 uskontoa harjoitetaan kristinuskon ohella. Perinteiseen uskoon kuuluu esivanhempien palvonta. Esivanhempien uskotaan voivan vaikuttaa j\xc3\xa4lkel\xc3\xa4istens\xc3\xa4 el\xc3\xa4m\xc3\xa4\xc3\xa4n. Uskontoon kuuluu my\xc3\xb6s usko henkiparannukseen ja henkiparantajien apua k\xc3\xa4ytet\xc3\xa4\xc3\xa4n edelleen. He ty\xc3\xb6skentelev\xc3\xa4t usein virallisen terveydenhuollon piiriss\xc3\xa4.\n_START_SECTION_\nZulujen musiikki\n_START_PARAGRAPH_\nZulujen ja heid\xc3\xa4n ngunitaustansa laulutyylit ovat erityismaininnan arvoisia. Kuten isossa osassa Afrikkaa, musiikkia arvostetaan. Se mahdollistaa sellaisista tunteista ja tilanteista kommunikoimisen, joille ei ole puheessa ilmaisuja. Zulujen musiikissa yhdistyy rytmi, melodia ja harmonia - j\xc3\xa4lkimm\xc3\xa4inen on usein voimakkain ja sit\xc3\xa4 kutsutaan nimell\xc3\xa4 isigubudu._NEWLINE_Isicathamiya on tunnetuimpia zulujen musiikkityyleist\xc3\xa4. Se on vokaalimusiikkia, jonka tunnetuimpia esitt\xc3\xa4ji\xc3\xa4 on etel\xc3\xa4afrikkalainen Ladysmith Black Mambazo -kuoro. Iscathamiyaa on ollut olemassa jo kauan, mutta nykyiseen muotoonsa se kehittyi 1960-luvulla. Musiikkia esitet\xc3\xa4\xc3\xa4n tavallisesti ilman s\xc3\xa4estyst\xc3\xa4, ja sen harmonioissa on paljon gospel-vaikutteita. Laajemman yleis\xc3\xb6n tietoisuuteen tyyli tuli Paul Simonin Graceland-levyn my\xc3\xb6t\xc3\xa4, jolla Ladysmith Black Mambazo esiintyy muun muassa kappaleilla Diamonds on the Soles of her Shoes ja Homeless.\n_START_SECTION_\nHallitsija\n_START_PARAGRAPH_\nZulujen kuninkaana on vuodesta 1971 l\xc3\xa4htien toiminut Goodwill Zwelethini kaBhekuzulu.'